བོད་དེ་ཨ་མདོ་བའི་ངག་རྒྱུན་ཏུ་མཚོ་སྔོན་པོའི་མིང་གི་བཤད་ཚུལ་མང་བོ་ཞིག་ཡོད་ན་ཡང་ཁྱབ་ཆེ་བ་ཞིག་ནི་འདི་ལྟ་སྟེ།སྔོན་མཚོ་སྔོན་པོའི་ཐང་ན་ཆུ་མིག་ཆུང་ངུ་ཞིག་ཡོད་པ་དེ་ཆུ་བླངས་རྗེས་ཤིང་ལེབ་ཀྱིས་ཁ་གཏན་དགོས་པ་ཞིག་ཡིན།ཉིན་ཞིག་ཆུ་ལེན་བུ་མོ་ཞིག་གིས་ཆུ་བླངས་རྗེས་ཆུ་མིག་གི་ཁ་གཏན་རྒྱུ་བརྗེད་པས་ཆུ་མིག་ལས་ཆུ་འཕྱུར་ནས་ཐང་དུ་ཁྱབ་པས།ཡུལ་དེར་ཡོད་པའི་མི་ཁྱིམ་ཁྲི་ཕྲག་ཆུ་འོག་ཏུ་ཤོར་བས་མཚོའི་མིང་ལ་ཁྲི་ཤོར་རྒྱལ་མོ་ཐོགས་ཟེར།ཞེས་པ་དེ་རེད།འོ་ན་ངག་རྒྱུན་གྱི་བཤད་ཚུལ་དེ་བདེན་ནམ་ཟེར་ན།ཐོག་མར་སུམ་པ་མཁན་ཆེན་ཡེ་ཤེས་དཔལ་འབྱོར་ཉིད་ཀྱིས་བརྩམས་པའི་མཚོ་སྔོན་ལོ་རྒྱུས་ཚངས་གླུ་གསར་སྙནགྱི་ནང་དུ་ལུང་རིགས་གཉིས་ཀྱི་སྒོ་ནས་བསྒྲུབས་ཏེ་ངག་རྒྱུན་གྱི་བཤད་ཚུལ་དེའི་བདེན་རྫུན་གྱི་མདུད་པ་གསལ་བོར་བཀྲོལ་་ཡོད་པས།ཁོང་གི་གསུངས་དེ་ཇི་མ་བཞིན་འདི་རུ་བཀོད་པ་ཡིན་པས་ཞིབ་དུ་གཟིགས་རོགས་ཞུ།ཁོང་གིས་གསུངས་དོན།མཚོ་སྔོན་པོའི་མིང་གི་འུར་གཏམ་རྙིང་བ་ལས།ད་ལྟའི་མཚོ་སྙིང་རི་བོའི་འོག་ཐང་དུ་སྔར་ཁྲོན་པའམ་ཆུ་མིག་ཆུང་ངུ་འཁྱིལ་བ་ཆུ་རྒྱུན་མི་འགྲོ་བ་ཞིག་གི་སྟེང་དུ་ཤིང་གི་སྒོ་ཆུང་ལྟ་བུ་བཙུགས་ནས་ཆུ་ལེན་དུས་མིན་པར་གཏན་པ་ཞིག་ཡོད་པ།ཉིན་གཅིག་ཆུ་ལེན་མོ་ཞིག་གིས་བརྗེད་ནས་སྒོ་ལྒིགས་མ་གཏན་པས་ཆུ་མིག་ལས་ཆུ་ཆེན་འཕྱུར་ནས་ཐང་དེ་ཉིད་ཁྱབ་པས་མི་ཁྱིམ་ཁྲི་ཕྲག་ཆུར་ཤོར་བས་མཚོ་ཁྲི་བཤོས་རྒྱལ་མོར་གྲགས།དེའི་ཚེ་སློབ་དཔོན་པདྨ་སཾ་བྷ་བ་བྱོན་ནས་རི་ཆུང་ཞིག་གིས་ཆུ་མིག་མནན་པའི་རི་དེ་མཚོ་སྙིང་མ་ཧཱ་དེ་བ་འདི་ཡིན་ཟེར་རོ།།དེ་ཡང་བདེན་མི་བདེན་དཔྱད་དགོས་ཏེ།རྒྱན་སྟུག་པོ་བཀོད་པའི་མདོ་ལས།དགེ་སློང་དག་གམ་མཁས་རྣམས་ཀྱིས།།བསྲེག་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་སངས་རྒྱས་རང་ཉིད་ཀྱི་གསུང་ཡང་དཔྱད་དེ་བདེན་ན་ཉམས་སུ་ལེན་པ་དང་མི་འཐད་ན་དོར་གསུངས་ན་གཞན་ལ་ལྟ་ཅི།།དེས་ན་ལོ་རྒྱུས་དེ་བདེན་རྫུན་གང་ཡིན་ལུང་དང་རིགས་པས་བརྟགས་ན་ཤེས་སླ་བས།དང་པོ་རིགས་པས་དཔྱད་ན།དེ་ཡང་སྤྱིར་གླིང་འདིའི་ཆུ་མིག་ཆེན་པོ་རྒྱ་མཚོའི་རྒྱུན་ལས་བྱུང་བ་རྣམས་ནི།ཉི་མ་ལྷོ་བགྲོད་ཀྱི་དགུན་དུས་སུ་ཉི་མའི་ཚ་ཟེར་གྱིས་ལྷོའི་བ་ཚྭ་ཅན་གྱི་རྒྱ་མཚོ་ཆེན་པོ་དྲོས་པས་གླིང་འདིའི་ཆུ་མིག་ཆེ་བ་རྣམས་ཀྱང་དྲོ་ཞིང་རླངས་པ་ཐོན་པ་དང་།ཉི་མ་བྱང་བགྲོད་ཀྱི་དབྱར་དུས་སུ་རྒྱ་མཚོ་གྲང་བས་ཆུ་མིག་ཆེན་པོའི་ཆུ་ཡང་གྲང་བ་མངོན་སུམ་གྱི་ཡུལ་ཡིན་ནོ།།དེས་ན་གཅིག་ན་གནའ་སྔོན་ནས་གངས་ཏེ་སེ་དང་ཉེ་བའི་མཚོ་མ་དྲོས་པ་དང་།ལྷ་སའི་ནུབ་ཀྱི་ཡར་འབྲོག་གཡུ་མཚོ་དང་།བྱང་དྲེས་བ་ནག་ཚང་གི་གནམ་མཚོ་ཕྱུག་མོ་སོགས་དང་དུས་མཚུངས་སུ་མཚོ་འདི་ཡང་ཆགས་པ་ལས་འོས་མེད་དམ་སྙམ།གཉིས་སུ་ན་གླིང་འདིའི་ཆུ་མིག་གང་ལས་ཀྱང་རྒྱ་མཚོའི་ཆུ་ཆེན་འཕྱུར་བའི་གཏམ་མ་ཐོས་པར་ཆུ་མིག་དེ་ཁོ་ན་ལས་ཅི་ལ་འཕྱུར།ཡང་གལ་ཏེ་ཤིང་ལེབ་ཅིག་གིས་ཁ་གཅོད་ཐུབ་པའི་ཆུ་མིག་ཆུང་ངུ་ཞིག་འཕྱུར་ཀྱང་ལོ་དུ་མའི་བར་དུ་མཚོ་སྔོན་གྱི་ཐང་དེ་འགིང་མི་ནུས་པ་སུས་མི་ཤེས།གསུམ་དུ་ན་དེ་དུས་སུ་སློབ་དཔོན་པདྨ་བྱོན་ཞེས་པ་ལའང་ཡིད་རྟོན་མ་མཆིས་ཏེ།སྔར་བོད་དབུས་སུ་ཐུགས་རྗེ་ཆེན་པོའི་སྤྲུལ་བ་ཆོས་རྒྱལ་སྲོང་བཙན་སྒམ་པོ་བྱོན་ནས་ཇོ་བོ་ཆེ་ཆུང་རྣམ་གཉིས་རྒྱ་བལ་ནས་གདན་དྲངས་ཏེ་ར་ས་འཕྲུལ་སྣང་གི་གཙུག་ལག་ཁང་བཞེངས་པ་ནས་སྐྱིད་ཤོད་མཐིལ་ལ་ལྷ་སར་གྲགས།ཡང་སྒམ་པོའི་སྲས་བརྒྱད་རིམ་པར་གུང་བཙན་དང་།མང་སྲོང་དང་།འདུས་སྲོང་དང་།མེས་ཨག་ཚོམ་དང་།འདིའི་སྲས་ཁྲི་སྲོང་ལྡེའུ་བཙན་དང་དྲུག་བྱུང་ལ།ཕྱི་མ་འདིས་བསམ་ཡས་ཀྱི་གཙུག་ལག་ཁང་བཞེངས་དུས་སུ་རྒྱ་གར་ནས་མཁན་པོ་ཞི་བ་འཚོ་དང་སློབ་དཔོན་ཨུ་རྒྱན་པདྨ་འབྱུང་གནས་གདན་དྲངས་ནས།སྔགས་ཀྱི་སློབ་དཔོན་དེས་བོད་དབུས་ཀྱི་ཡུལ་ལྷ་གཞི་བདག་དང་གཞན་ལྷ་འདྲེ་མ་རུང་བ་རྣམས་ཀྱང་དམ་ལ་བཏགས།སོ་ཐར་གྱི་མཁན་པོས་སད་མི་མི་བདུན་རབ་བྱུང་བསྒྲུབས་ཏེ།མཁན་སློབ་ཀྱིས་ལྷ་ཁང་རབ་གནས་མཛད་ནས་མདོ་སྔགས་ཀྱི་བསྟན་པའི་སྲོལ་གསར་དུ་བཙུགས།དེ་ནས་སློབ་དཔོན་པདྨ་མ་འགྱངས་པར་རྒྱ་གར་དུ་ཐེག་གོ།